ประกันไทยเนื้อหอมต่างชาติรุมซื้อกิจการ
ทาวเวอร์ส วัทสัน เผยนักลงทุนต่างชาติสนซื้อประกันไทยเหตุโอกาสเติบโตดีกำไรงาม
17 ต.ค. 2557

ทาวเวอร์ส วัทสัน เผยนักลงทุนต่างชาติสนซื้อประกันไทยเหตุโอกาสเติบโตดีกำไรงาม 
นายพอล เมโลดี้ กรรมการผู้จัดการ ฝ่ายปฏิบัติการด้านการประกันชีวิต ประจำภูมิภาคเอเชียแปซิฟิก บริษัท ทาวเวอร์ส วัทสัน เปิดเผยว่า ขณะนี้มีนักลงทุนต่างชาติสนใจจะเข้ามาลงทุนในธุรกิจประกันภัยของไทยอย่างต่อเนื่อง โดยมี โดนยการเจรจาติดต่อซื้อกิจการทั้งในส่วนของบริษัทประกันชีวิตและบริษัทประกันวินาศภัย รวมถึงการเจรจาขอซื้อช่องทางการจัดจำหน่ายที่มีความหลากหลายมากขึ้น จากเดิมที่มีเพียงช่องทางการขายผ่านตัวแทน ซึ่งปัจจุบันการขายผ่านธนาคารมีอัตราการเติบโตที่รวดเร็วมากและยังมีช่องทางการขายผ่านร้านขายส่ง ซูเปอร์มาร์เก็ต สังคมออนไลน์
“ประกันไทยน่าสนใจเพราะโอกาสเติบโตสูงและมีศักยภาพในการขยายธุรกิจออกไปในประเทศเพื่อนบ้านในแถบเอเชียตะวันออกเฉียงใต้ รวมทั้งยังเป็นธุรกิจที่มีกำไรดีและการที่ทางการไทยมีนโยบายไม่ออกใบอนุญาตการประกอบธุรกิจประกันใหม่ในไทย ทำให้นักลงทุนต่างประเทศต้องซื้อกิจการหรือร่วมทุนเท่านั้น จึงจะเข้ามาทำธุรกิจในไทยได้” นายพอล กล่าว
นายพอล กล่าวว่า ธุรกิจประกันวินาศภัยมีแนวโน้มที่จะเกิดการควบรวมกิจการ หรือขายกิจการมากกว่าธุรกิจประกันชีวิต เพราะมีจำนวนมากถึง 64 บริษัท การที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) จะปรับเปลี่ยนกฎเกณฑ์การดำรงเงินกองทุนขั้นต่ำในอนาคตอันใกล้นี้ จะทำให้บริษัทที่มีขนาดเล็กไม่สามารถเพิ่มทุนได้ด้วยตัวเอง ต้องควบรวมกิจการหรือขายกิจการ ซึ่งในส่วนของไทยคงเป็นไปในลักษณะภาคสมัครใจมากกว่าใช้มาตรการบังคับ
ยกตัวอย่าง ที่ประเทศฟิลิปปินส์ ที่มีบริษัทประกันวินาศภัยจำนวนมาก ทางการเปลี่ยนเกณฑ์เงินกองทุนขั้นต่ำที่สูงขึ้น และได้สั่งให้บริษัทขนาดเล็กควบรวมกิจการเพื่อเพิ่มขนาดของเงินกองทุน และ เพิ่มความได้เปรียบทางธุรกิจจากขนาดที่ใหญ่ขึ้น แต่คิดว่าทางการไทยคงจะไม่มีการบังคับให้บริษัทขนาดเล็กควบรวมกิจการกัน คงจะให้เป็นไปด้วยความสมัครใจ
อย่างไรก็ตาม บริษัทขนาดเล็กมีโอกาสที่จะอยู่รอดได้หากมีความเชี่ยวชาญเฉพาะด้าน และสามารถเจาะกลุ่มลูกค้าเฉพาะกลุ่มได้
“การมองหาโอกาสซื้อกิจการและร่วมทุนในธุรกิจประกันภัยไทยยังมีอยู่ แต่นักลงทุนกลุ่มนี้ก็เฝ้าติดตามเสถียรภาพทางเศรษฐกิจและการเมืองของไทยด้วย หากเห็นว่ามีการบริหารประเทศที่มีความโปร่งใส สามารถทำให้เศรษฐกิจมีเสถียรภาพ จะทำให้นักลงทุนตัดสินใจเพิ่มการลงทุนในประเทศไทย” นายพอล กล่าว